Številka: 012-5/2023/29

Datum: 2. 3. 2023

# ZAPISNIK

2. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: četrtek, 16. 2. 2023

Trajanje seje: od 15.50 do 17.09

Kraj izvedbe: Ministrstvo za gospodarstvo, turizem in šport, Velika sejna soba v 2. nadstropju, Kotnikova ulica 5, Ljubljana.

Prisotni člani: Uroš Mohorič, Marija Jozak, Vida Mihelčič, mag. Matej Jamnik, dr. Marko Zadražnik, dr. Boro Štrumbelj, Jurij Klešnik, Živa Smolnikar, Ivan Šček, dr. Maja Smrdu, Zoran Kačičnik, Edo Javor, Mitja Urbanc, mag. Miran Kos.

Na daljavo: mag. Vladimir Makuc, Nejc Jeraša.

Odsotni člani: /

Drugi prisotni: mag. Dejan Židan, državni sekretar na Ministrstvu za gospodarstvo, turizem in šport,

dr. Petra Robnik, v. d. generalne direktorice Direktorata za šport,

Eva Seničar, Direktorat za šport.

Predsednik je na začetku seje povedal, da sta dva člana SSRSŠ, zaradi objektivnih razlogov, prisotna na daljavo ter podal predlog, da se izvede seja na hibridni način ter da se oba člana, ki sta prisotna na daljavo prav tako štejeta v kvorum in imata glasovalno pravico. Za v bodoče pa bo treba spremeniti poslovnik, da bo dovoljeval hibridne izvedbe sej ob opravičljivih razlogih odsotnosti članov (bolezen, odsotnost v tujini,…).

**Proceduralni sklep 2r:**

**Strokovni svet RS za šport potrdi, da se 2. redna seja izvede na hibridni način in da se oba člana, ki sta prisotna na daljavo štejeta v kvorum ter imata glasovalno pravico.**

|  |  |  |  |  |
| --- | --- | --- | --- | --- |
| Glasovalo: 15 | Za: 15 | Proti: 0 | Vzdržani: 0 | Sklep sprejet: DA |

**Sprejem dnevnega reda**

V nadaljevanju je predsednik predstavil točke dnevnega reda. Ker se k razpravi ni prijavil nihče, je predlagal v potrditev

**Sklep 2r/7:**

**Strokovni svet Republike Slovenije za šport potrdi dnevni red 2. redne seje, kot sledi:**

1. **Mnenje k predlagani razvrstitvi športnih panog v razrede za leto 2023.**
2. **Mnenje k Letnemu programu športa v Republiki Sloveniji za leto 2023.**
3. **Imenovanje Volilne komisije Strokovnega sveta RS za šport za volitve za izbor članov Sveta Fundacije za financiranje športnih organizacij v Republiki Sloveniji za mandat 2022-2027.**
4. **Predlog za imenovanje člana Strokovnega sveta RS za šport v Komisiji za pritožbe Fundacije za šport.**
5. **Razno.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Ad. 1) Mnenje k predlagani razvrstitvi športnih panog v razrede za leto 2023**

Predsednik je povedal, da je bila razvrstitev narejena na osnovi evidence veljavne dne 3. 2. 2023, ko je bil poslan poziv Olimpijskemu komiteju Slovenije. Kriterij za izračun razredov je sestavljen iz treh delov, na katere vplivajo kategorizirani športniki, registrirani športniki in ali je panoga na programu naslednjih olimpijskih iger, priznana s strani MOK, ali pa spada v tretji rang in ni priznana. Prva dva faktorja sta relativno fiksna, glede na tri obdobja kategorizacije, za računanje pa je bilo vedno vzeto tisto obdobje, ki je sovpadalo z obdobjem pred objavo razpisa za sofinanciranje Letnega programa športa. Zgodila se je sprememba pri vodenju registriranih športnikov, saj se je v preteklosti evidenca zaključevala z 31. 12., sedaj pa obstaja spletna platforma v katero panožne zveze vnašajo dosežene rezultate in se ta evidenca registriranih športnikov iz dneva v dan spreminja. Pogoj za vpis v to evidenco je nastop na uradnem tekmovanju, ki je pod okriljem uradnega tekmovalnega sistema, ki je priznan s strani Olimpijskega komiteja Slovenije. Evidence se zato stalno spreminjajo, zaradi njihove ažurnosti pa trenutno nekateri nimajo vnesenih vseh športnikov v to evidenco. Zato je predlog, da SSRSŠ ne da pozitivnega mnenja k predlagani razvrstitvi športnih panog v razrede za leto 2023, ampak da se določi presečni datum, kdaj bi se zajelo podatke teh registriranih športnikov, ker datum ni definiran v Pravilniku o sofinanciranju izvajanja letnega programa športa na državni ravni in da se v vmesnem času pozove vse zveze, da v tem času ažurirajo podatke. Pri tem gre za korektno delovanje do zvez, saj se jih na ta način opomni, da izpolnijo svojo obveznost in se ob razpisu operira z ažurnimi in točnimi podatki.

Vida Mihelčič je poudarila, da se s predlogom strinja in dodala, da je Olimpijski komite Slovenije pristojen, da urgira pri nacionalnih panožnih športnih zvezah, da svojo obveznost opravijo glede odgovornosti, ki jo imajo posledično za sofinanciranje športa tako na državni kot lokalni ravni. Predlagala je, da je presečni datum enak datumu razpisa, hkrati pa mora biti dokument pripravljen z izračuni, številom točk in podlagami, ki so pripeljale do določenega števila točk pri posameznih športnih panogah, saj so bili izračuni in postopki v preteklosti dostopni vsem članom SSRSŠ. V ozadju so računske operacije in je prav, da so tako tudi predstavljeni, z obrazložitvijo v podlagi o premestitvi športnih panog v skladu s pravilnikom ter da bo to čim bolj transparentno in korektno.

Predsednik je predstavil pravne podlage, saj je treba razvrstitev športnih panog potrditi že pred objavo javnega razpisa, zato presečni datum ne more sovpadati z datumom razpisa. Določiti je treba datum, zato je predlagal, da bi to bil 1. 3., da imajo zveze 14 dni časa, da dopolnijo svoje podatke. Ko bo SSRSŠ obravnaval mnenje k predlagani razvrstitvi športnih panog, bo tabela z izračuni tudi na vpogled vsem članom. Za premestitev športnih panog med razredi pa je pristojen le minister.

Vida Mihelčič je povedala še, da je podlaga za izračune tudi dokument »Pogoji, pravila in kriteriji za registriranje in kategoriziranje športnikov v Republiki Sloveniji« in je mnenja, da je dokument preobsežen in nerazumljiv. Posledično je to vezano tudi na uradne tekmovalne sisteme, ki so podlaga za registracijo športnikov. Predsednik je vezano na dokument povedal, da ga sprejema SSRSŠ in da se strinja, da ga je treba spremeniti ter da je za to potrebna širša razprava o vsebini.

Zoran Kačičnik je predlagal, da se znotraj SSRSŠ ustanovi skupino, ki bo pregledala obstoječe stanje in predlagala nove rešitve in nov dokument ter da se teh zadev loti čim prej, da se ne bi naslednje leto pogovarjali o istih stvareh. Predsednik je dodal, da je treba formirati skupino tudi z zunanjimi deležniki, ne samo znotraj članov SSRSŠ.

**Sklep 2r/8a:**

**Strokovni svet RS za šport predlaga, da se pri razvrščanju panog v razrede upošteva veljavno evidenco registriranih in kategoriziranih športnikov na dan 1. 3. 2023.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Ad. 2) Mnenje k Letnemu programu športa v Republiki Sloveniji za leto 2023**

Predsednik je besedo predal državnemu sekretarju mag. Dejanu Židanu, ki je povedal, da bo Letni program športa financiran iz dveh ministrstev in ga bosta podpisala oba ministra, tako za šport kot vzgojo. Ker je podpisnik tudi minister pristojen za vzgojo, je predlagal, da se sej udeleži tudi državni sekretar pristojen za to področje. Dosegli so dogovor o prenosu posameznih vsebinskih in finančnih postavk, na podlagi Zakona o državni upravi, glede na to katere pristojnosti spadajo pod katero ministrstvo. Na Ministrstvo za vzgojo in izobraževanje se prenašajo postavke Prostočasna športna vzgoja otrok in mladine, Športna vzgoja otrok s posebnimi potrebami, Obštudijske športne dejavnosti, Športni oddelki v srednjih šolah, Štipendije za nadarjene in vrhunske športnike, Povračila stroškov izobraževanja športnikov in Delovanje javnih zavodov za šport na nacionalni ravni. Sporazum ne govori o evropskih sredstvih. Poudaril je, da je po podaji mnenja s strani SSRSŠ, treba pridobiti tudi mnenje OKS-ZŠZ, da ministra sprejmeta Letni program športa v Republiki Sloveniji za leto 2023 in se lahko objavi javni razpis. Prav tako bo vsako ministrstvo pripravilo svoj razpis, glede na postavke, ki spadajo pod njihov resor.

Dr. Boro Štrumbelj je podal pomislek o spremembi plač trenerjev v NPŠŠ, da bi jim povečali plače brez tega, da bi spreminjali pravilnik. Mag. Dejan Židan je dejal, da se bo skušala najti rešitev.

Predsednik je po razpravi predlagal v potrditev dodatna sklepa

**Sklep 2r/9a:**

**Strokovni svet Republike Slovenije za šport predlaga Ministrstvu za gospodarstvo, turizem in šport, da najde ustrezno rešitev na področju povečanja izplačil trenerjem v Nacionalnih panožnih športnih šolah in poroča na naslednji seji.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Sklep 2r/9b:**

**Strokovni svet Republike Slovenije za šport sprejme sklep, da se znotraj Letnega programa športa v Republiki Sloveniji za leto 2024, zagotovi dodatna sredstva za sofinanciranje usposabljanja strokovnih delavcev v športu.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

Vida Mihelčič je podala pomislek glede realizacije LPŠ 2022, na katero je mag. Dejan Židan povedal, da realizacija ni bila 100-odstotna, po dostopnih podatkih je bila realizacija nekaj več kot 30 milijonov evrov. Mitja Urbanc je povedal, da bi bilo smiselno imeti usmeritve na katerih področjih je realizacija slaba, saj nekaterih področij morda ni smiselno zviševati, če v preteklih letih ta realizacija ni bila uspešna.

Predsednik je po razpravi dal v potrditev naslednji sklep

**Sklep 2r/9:**

**Strokovni svet Republike Slovenije za šport, v zvezi s prvim odstavkom 12. člena Zakona o športu, daje pozitivno mnenje k Letnemu programu športa v Republiki Sloveniji za leto 2023.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Ad. 3) Imenovanje Volilne komisije Strokovnega sveta RS za šport za volitve za izbor članov Sveta Fundacije za financiranje športnih organizacij v Republiki Sloveniji za mandat 2022-2027**

Predsednik je povedal, da volilna komisija vodi postopek volitev za člane Sveta Fundacije za šport. Trenutna situacija je takšna, da prejšnja volilna komisija zaradi prenehanja mandata SSRSŠ ni uspela zaključiti postopka volitev – izvedbe tretjega kroga volitev za člana Sveta Fundacije za šport v sklopu kolektivnih športnih panog. Predlog imenovanja članov SSRSŠ v volilno komisijo je bil posredovan skupaj z gradivom.

**Sklep 2r/10:**

**Strokovni svet RS za šport potrdi Volilno komisijo, ki vodi postopek izbora predlogov članov Sveta Fundacije za financiranje športnih organizacij v Republiki Sloveniji za mandat 2022-2027, v sestavi:**

**1.) Uroš Mohorič – predsednik, Nejc Jeraša – namestnik člana;**

**2.) Zoran Kačičnik – član, Kostja Židan – namestnik člana;**

**3.) Živa Smolnikar – članica, Jan Sredenšek – namestnik člana;**

**4.) Marija Jozak – članica, dr. Boro Štrumbelj – namestnik člana;**

**5.) mag. Matej Jamnik – član, dr. Marko Zadražnik – namestnik člana;**

**6.) Jurij Klešnik – član, Grega Hemler – namestnik člana;**

**7.) mag. Miran Kos – član, Mitja Urbanc – namestnik člana.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

Ker v pravilniku ni opredeljeno kdo nadomešča predsednika volilne komisije v času njegove odsotnosti, je predsednik predlagal dodaten sklep

**Sklep 2r/10a:**

**V času odsotnosti predsednika vodi delo Volilne komisije član Zoran Kačičnik.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Ad. 4) Predlog za imenovanje člana Strokovnega sveta RS za šport v Komisiji za pritožbe Fundacije za šport**

Predsednik je povedal, da je bil SSRSŠ pozvan, da v Komisijo za pritožbe Fundacije za šport imenuje člana. Predlog sklepa je, da bi v tej vlogi bil podpredsednik SSRSŠ Jurij Klešnik, ki izpolnjuje pogoje za opravljanje te vloge in mu predal besedo. Jurij Klešnik je podal mnenje in obrazložitev kompetenc za izpolnjevanje pogojev. Predsednik je nato dal v potrditev

**Sklep 2r/11:**

**Strokovni svet Republike Slovenije za šport kot člana Komisije za pritožbe Fundacije za šport predlaga Jurija Klešnika.**

|  |  |  |  |  |
| --- | --- | --- | --- | --- |
| Glasovalo: 17 | Za: 17 | Proti: 0 | Vzdržani: 0 | Sklep sprejet: DA |

**Ad. 5) Razno**

Zoran Kačičnik je podal pomislek glede sprejemanja zapisnika, saj dnevni red ni bil razširjen. Predsednik je povedal, da je za potrditev zapisnika rok do 21. 2. 2023, zato se bosta zapisnika potrjevala na naslednji seji. Vsebinski pripombi, ki sta prispeli v roku bosta vključeni v zapisnik.

Razvrstitev športnih panog v razrede za leto 2023 se bo s strani SSRSŠ potrjevala korespondenčno. Razvrstitev športnih panog v razrede bo na spletni strani objavljena brez točk, saj ni opredeljeno, da morajo biti podane.

Ker je bil dnevni red izčrpan, je predsednik sejo zaključil ob 17.09.

Zapisala:

Eva Seničar Uroš Mohorič

predsednik Strokovnega sveta RS za šport